Man kan med god ret hævde, at det langtfra altid er Guds bedste børn, der havner på tålt ophold. Ordningen er for personer, der på den ene side ikke har lov til at være i Danmark – eksempelvis på grund af straffelovsovertrædelser eller fare for statens sikkerhed – men som omvendt ikke kan sendes hjem, da det kan være til fare for deres egen sikkerhed.

Derfor har begrebet ofte også været den ultimative test på, hvor langt et samfund skal strække sig i humanismens navn. Der er dem, der mener, at tålt ophold skal være så utåleligt som muligt, og dem, der mener det modsatte.

Udlændinge- og integrationsminister Inger Støjberg (V) melder sig så afgjort i den første kategori.